Source: http://www.europarl.europa.eu/doceo/document/TA-8-2015-06-24_MT.html
Timestamp: 2019-11-19 02:45:50+00:00
Document Index: 673449

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Testi adottati - L-Erbgħa, 24 ta' Ġunju 2015
Talba għat-tneħħija tal-immunità ta' Sotirios Zarianopoulos
Talba għat-tneħħija tal-immunità ta' Udo Voigt
Fond Ewropew għall-Investimenti Strateġiċi ***I
286k 72k
Deċiżjoni tal-Parlament Ewropew tal-24 ta' Ġunju 2015 dwar it-talba għat-tneħħija tal-immunità ta' Sotirios Zarianopoulos (2015/2015(IMM))
– wara li kkunsidra t-talba għat-tneħħija tal-immunità ta' Sotirios Zarianopoulos, imressqa fit-8 ta' Diċembru 2014 mill-Viċi Prosekutur tal-Arios Pagos (Qorti Suprema) tal-Greċja, b'rabta mal-proċediment C2010/1744 pendenti quddiem it-Tielet Monomeles Plimmeliodikio (Qorti Monokratika tal-Maġistrati) ta' Salonka, u mħabbra fis-seduta plenarja fit-13 ta' Jannar 2015,
– wara li sema' lil Sotirios Zarianopoulos, skont l-Artikolu 9(5) tar-Regoli ta' Proċedura tiegħu,
– wara li kkunsidra r-rapport tal-Kumitat għall-Affarijiet Legali (A8-0191/2015),
A. billi l-Viċi Prosekutur Pubbliku tal-Arios Pagos (Qorti Suprema) tal-Greċja talab it-tneħħija tal-immunità ta' Sotirios Zarianopoulos, Membru tal-Parlament Ewropew, fil-kuntest ta' istruttorja dwar l-allegat reat;
B. billi, skont l-Artikolu 9 tal-Protokoll Nru 7 dwar il-Privileġġi u l-Immunitajiet tal-Unjoni Ewropea, il-Membri tal-Parlament Ewropew jibbenefikaw fit-territorju nazzjonali mill-immunitajiet rikonoxxuti lill-Membri tal-Parlament ta' pajjiżhom;
C. billi, skont l-Artikolu 62 tal-Kostituzzjoni tar-Repubblika Ellenika, matul il-leġislatura, mingħajr il-kunsens tal-parlament deputat la jista' jkun sottopost għal proċediment kriminali, arrest jew detenzjoni u lanqas suġġett għal miżuri restrittivi oħrajn tal-libertà;
D. billi Sotirios Zarianopoulos huwa akkużat li rrikorra għal theddid ta' vjolenza fiżika, daħal illegalment fis-sede tat-televiżjoni pubblika Griega ERT-3 fl-4 ta' Marzu 2010 biex jinterrompi il-bullettin tal-aħbarijiet ta' nofsinhar u jaqra komunikat;
E. billi huwa ċar li l-allegat reat ma għandu l-ebda rabta mal-pożizzjoni ta' Sotirios Zarianopoulos inkwantu Membru tal-Parlament Ewropew, peress li l-allegat reat huwa marbut ma' azzjoni tat-trade union Griega PAME u li Sotirios Zarianopoulos ma kienx Membru tal-Parlament Ewropew meta seħħew il-fatti;
F. billi, skont l-Artikolu 8 tal-Protokoll Nru 7 dwar il-Privileġġi u l-Immunitajiet tal-Unjoni Ewropea u l-ġurisprudenza tal-Qorti tal-Ġustizzja tal-Unjoni Ewropea, opinjoni espressa fil-qadi tal-mandat ta' Membru tal-Parlament Ewropew hija definita bħala valutazzjoni suġġettiva li tippreżenta rabta diretta u evidenti mal-qadi tal-funzjonijiet parlamentari, iżda billi l-allegati azzjonijiet ta' Sotirios Zarianopoulos ma jidħlux f'din id-definizzjoni;
G. billi għaldaqstant il-proċediment kriminali ma jirrigwarda l-ebda opinjoni espressa jew vot mitfugħ fil-qadi tal-mandat ta' Membru tal-Parlament Ewropew skont l-Artikolu 8 tal-Protokoll Nru 7 dwar il-Privileġġi u l-Immunitajiet tal-Unjoni Ewropea;
H. billi, skont l-Artikolu 9(7) tar-Regoli ta' Proċedura, il-Kumitat għall-Affarijiet Legali fl-ebda ċirkustanza m'għandu jippronunzja ruħu dwar il-ħtija jew l-innoċenza tal-Membru, u lanqas dwar jekk l-opinjonijiet u l-atti attribwiti lilu jiġġustifikawx jew le l-prosekuzzjoni tiegħu, anke jekk, waqt li jkun qed jikkunsidra t-talba, jikseb tagħrif dettaljat tal-fatti tal-każ;
I. billi, peress li Sotirios Zarianopoulos isostni li l-akkuża hija motivata minn raġunijiet politiċi, il-Kumitat, wara li sema' lill-parlamentari u wara l-eżami tad-dokumenti fornuti minn dan tal-aħħar, eżamina anki d-dikjarazzjonijiet imressqa lill-awtoritajiet ta' investigazzjoni mix-xhieda fl-2010, li jikkostitwixxu l-bażi tal-akkuża;
J. billi l-imsemmijin dikjarazzjonijiet tressqu fl-ambitu tal-proċediment ġudizzjarju a karigu ta' Sotirios Zarianopoulos u li, min-naħa l-oħra, mhuwiex id-dmir tal-Kumitat li jipproċedi b'investigazzjoni dwar il-mertu tal-każ u wisq inqas jiddeċiedi dwar il-ħtija jew l-innoċenza tal-Membru tal-Parlament Ewropew sottopost għal proċediment ġudizzjarju;
K. billi, għalhekk, fid-dawl tal-informazzjoni li l-Kumitat għandu fil-pussess tiegħu, ma tissussisti l-ebda raġuni biex jiġi preżunt li l-proċediment jiddependi mill-intenzjoni li tiġi preġudikata l-attività politika tal-Membru (fumus persecutionis), meta dak li jkun iqis ukoll li l-proċediment beda bosta snin qabel il-bidu tal-mandat tal-Membru;
1. Jiddeċiedi li jneħħi l-immunità ta' Sotirios Zarianopoulos;
2. Jagħti istruzzjonijiet lill-President tiegħu biex jgħaddi minnufih din id-deċiżjoni u r-rapport tal-kumitat responsabbli tiegħu lill-Prosekutur tar-Repubblika tal-Arios Pagos (Qorti Suprema) tal-Greċja u lil Sotirios Zarianopoulos.
(1) 1 Sentenza tal-Qorti tal-Ġustizzja tal-12 ta' Mejju 1964, Wagner vs Fohrmann u Krier, 101/63, ECLI:EU:C:1964:28; sentenza tal-Qorti tal-Ġustizzja tal-10 ta' Lulju 1986, Wybot vs Faure u oħrajn, 149/85, ECLI:EU:C:1986:310; sentenza tal-Qorti tal-Prim'Istanza tal-15 ta' Ottubru 2008, Mote vs il-Parlament, T-345/05, ECLI:EU:T:2008:440; sentenza tal-Qorti tal-Ġustizzja tal-21 ta' Ottubru 1986, Marra vs De Gregorio u Clemente, C 200/07 u C-201/07, ECLI:EU:C:2008:579; sentenza tal-Qorti tal-Prim'Istanza tad-19 ta' Marzu 2010, Gollnisch vs il-Parlament, T-42/05, ECLI:EU:T:2010:102; sentenza tal-Qorti tal-Ġustizzja tas-6 ta' Settembru 2011, Patriciello, C 163/10, ECLI: EU:C:2011:543; sentenza tal-Qorti tal-Prim'Istanza tas-17 ta' Jannar 2013, Gollnisch vs il-Parlament, T-346/11 et T-347/11, ECLI:EU:T:2013:23.
Deċiżjoni tal-Parlament Ewropew tal-24 ta' Ġunju 2015 dwar it-talba għat-tneħħija tal-immunità ta' Udo Voigt (2015/2072(IMM))
– wara li kkunsidra t-talba għat-tneħħija tal-immunità ta' Udo Voigt, mibgħuta fid-9 ta' Frar 2015 mill-imħallef li jippresiedi l-Kammergericht ta' Berlin (Ref. (3) 161 Ss 189/14 (14/15)) u mħabbra fis-seduta tal-plenarja tal-25 ta' Marzu 2015,
– wara li sema' lil Udo Voigt skont l-Artikolu 9(5) tar-Regoli ta' Proċedura tiegħu,
– wara li kkunsidra l-Artikolu 5(2), u l-Artikoli 6(1), u (9) tar-Regoli ta' Proċedura tiegħu,
– wara li kkunsidra r-rapport tal-Kumitat għall-Affarijiet Legali (A8-0192/2015),
Α. billi l-imħallef li jippresiedi l-Kammergericht ta' Berlin ressaq talba għat-tneħħija tal-immunità parlamentari ta' Udo Voigt b'rabta ma' azzjoni legali dwar reat allegat;
Β. billi, skont l-Artikolu 9 tal-Protokoll Nru 7 dwar il-Privileġġi u l-Immunitajiet tal-Unjoni Ewropea, il-Membri jgawdu, fit-territorju tal-Istat tagħhom stess, l-immunitajiet mogħtija lil membri tal-parlament ta' pajjiżhom;
C. billi, skont l-Artikolu 46(2) tal-Liġi Fundamentali tar-Repubblika Federali tal-Ġermanja, membru tal-parlament ma jistax jiġi miżmum responsabbli jew arrestat għal reat punibbli mingħajr l-awtorizzazzjoni tal-parlament, għajr għal ċerti ċirkostanzi speċifiċi;
D. billi Udo Voigt jinsab akkużat b'inċitament u insulti kollettivi f'pubblikazzjoni maħruġa mill-Partit Demokratiku Nazzjonali tal-Ġermanja, li hu kien responsabbli għaliha bħala l-president tal-partit, fi żmien it-Tazza tad-Dinja tal-FIFA tal-2006;
Ε. billi l-akkużi huma manifestament mhux relatati mal-pożizzjoni ta' Udo Voigt bħala Membru tal-Parlament Ewropew u jirriżultaw mill-pożizzjoni tiegħu bħala President tal-Partit Demokratiku Nazzjonali tal-Ġermanja;
F. billi l-azzjonijiet allegati mhumiex marbuta ma' opinjonijiet espressi jew voti mitfugħa mill-Membru tal-Parlament Ewropew fil-qadi ta' dmirijietu skont l-Artikolu 8 tal-Protokoll Nru 7 dwar il-Privileġġi u l-Immunitajiet tal-Unjoni Ewropea, filwaqt li jiġi kkunsidrat li l-akkuża hija marbuta ma' azzjonijiet imwettqa fl-2006, ferm qabel ma Udo Voigt ġie elett fil-Parlament Ewropew fl-2014;
G. billi Udo Voigt isostni li t-tul tal-proċeduri, li bdew fl-2006, għandu l-għan li jostakolaw ix-xogħol parlamentari tiegħu; billi, madankollu, it-talba preżenti għat-tneħħija tal-immunità hija sostnuta bi proċeduri ulterjuri li nfetħu bħala azzjoni ta' rimedju minn Udo Voigt innifsu, u għaldaqstant il-prinċipju nemo auditur propriam turpitudinem allegans japplika għal din l-oġġezzjoni;
H. billi ma hemm l-ebda suspett li l-proċeduri huma attentat ta' ostakolu għax-xogħol parlamentari ta' Udo Voigt (fumus persecutionis), inkwantu li dawn bdew għadd ta' snin qabel ma huwa ħa l-kariga tas-siġġu tiegħu fil-Parlament Ewropew;
1. Jiddeċiedi li jneħħi l-immunità ta' Udo Voigt;
2. Jagħti istruzzjonijiet lill-President tiegħu sabiex jgħaddi minnufih din id-deċiżjoni u r-rapport tal-kumitat responsabbli tiegħu lill-Kammergericht ta' Berlin u lil Udo Voigt.
(1) Sentenza tal-Qorti tal-Ġustizzja tal-20 ta' Mejju 1964, Wagner vs Fohrmann u Krier, 101/63, ECLI:EU:C:1964:28; sentenza tal-Qorti tal-Ġustizzja tal-10 ta' Lulju 1986, Wybot vs Faure u oħrajn, 149/85, ECLI:EU:C:1986:310; sentenza tal-Qorti tal-Prim'Istanza tal-15 ta' Ottubru 2008, Mote vs il-Parlament, T-345/05, ECLI:EU:T:2008:440; sentenza tal-Qorti tal-Ġustizzja tal-21 ta' Ottubru 1986, Marra vs De Gregorio u Clemente, C 200/07 u C-201/07, ECLI:EU:C:2008:579; sentenza tal-Qorti tal-Prim'Istanza tad-19 ta' Marzu 2010, Gollnisch vs il-Parlament, T-42/05, ECLI:EU:T:2010:102; sentenza tal-Qorti tal-Ġustizzja tas-6 ta' Settembru 2011, Patriciello, C 163/10, ECLI: EU:C:2011:543; sentenza tal-Qorti tal-Prim'Istanza tas-17 ta' Jannar 2013, Gollnisch vs il-Parlament, T-346/11 et T-347/11, ECLI:EU:T:2013:23.
Riżoluzzjoni leġiżlattiva tal-Parlament Ewropew tal-24 ta' Ġunju 2015 dwar il-proposta għal regolament tal-Parlament Ewropew u tal-Kunsill dwar il-Fond Ewropew għall-Investimenti Strateġiċi u li jemenda r-Regolamenti (UE) Nru 1291/2013 u (UE) Nru 1316/2013 (COM(2015)0010 – C8-0007/2015 – 2015/0009(COD))
– wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2015)0010),
– wara li kkunsidra l-Artikolu 294(2) u l-Artikoli 172 u173, it-tielet subparagrafu tal-Artikolu 175 u l-Artiolu 182(1) tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C8–0007/2015),
– wara li kkunsidra l-opinjoni tal-Kumitat tar-Regjuni(2),
– wara li kkunsidra l-impenn meħud mir-rappreżentant tal-Kunsill b'ittra tad-9 ta' Ġunju 2015 sabiex japprova l-pożizzjoni tal-Parlament, f'konformità mal-Artikolu 294(4) tat-Trattat dwar il-Funzjonament tal-Unjoni Ewropea,
– wara li kkunsidra r-rapport tal-Kumitat għall-Baġits u tal-Kumitat għall-Affarijiet Ekonomiċi u Monetarji kif ukoll l-opinjonijiet tal-Kumitat għall-Industrija, ir-Riċerka u l-Enerġija, il-Kumitat għat-Trasport u t-Turiżmu, il-Kumitat għall-Kontroll tal-Baġit, il-Kumitat għall-Impjiegi u l-Affarijiet Soċjali, il-Kumitat għall-Ambjent, is-Saħħa Pubblika u s-Sikurezza tal-Ikel, il-Kumitat għas-Suq Intern u l-Ħarsien tal-Konsumatur, il-Kumitat għall-Iżvilupp Reġjonali, il-Kumitat għall-Agrikoltura u l-Iżvilupp Rurali, il-Kumitat għall-Kultura u l-Edukazzjoni u l-Kumitat għall-Affarijiet Kostituzzjonali (A8-0139/2015),
2. Japprova d-dikjarazzjoni konġunta tal-Parlament Ewropew, tal-Kunsill u tal-Kummissjoni mehmuża ma' din ir-riżoluzzjoni, li se tiġi ppubblikata fis-serje L tal-Ġurnal Uffiċjali tal-Unjoni Ewropea flimkien mal-att leġiżlattiv finali;
3. Jieħu nota tad-dikjarazzjonijiet tal-Kummissjoni mehmuża ma' din ir-riżoluzzjoni, li se jiġu ppubblikati fis-serje L tal-Ġurnal Uffiċjali tal-Unjoni Ewropea flimkien mal-att leġiżlattiv finali;
4. Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid;
Pożizzjoni tal-Parlament Ewropew adottata fl-ewwel qari fl-24 ta' Ġunju 2015 bil-ħsieb tal-adozzjoni tar-Regolament (UE) 2015/... tal-Parlament Ewropew u tal-Kunsill dwar il-Fond Ewropew għall-Investimenti Strateġiċi, iċ-Ċentru Ewropew ta' Konsulenza għall-Investimenti u l-Portal Ewropew ta' Proġetti ta' Investiment u li jemenda r-Regolamenti (UE) Nru 1291/2013 u (UE) Nru 1316/2013 – il-Fond Ewropew għall-Investimenti Strateġiċi
(Peress li ntlaħaq ftehim bejn il-Parlament u l-Kunsill, il-pożizzjoni tal-Parlament jaqbel mal-att leġislattiv finali, r-Regolament (UE) 2015/1017.)
"Il-Parlament Ewropew, il-Kunsill u l-Kummissjoni qablu li l-linji baġitarji li ġejjin mhumiex ser jikkontribwixxu għall-finanzjament tal-FEIS: "It-tisħiħ tar-riċerka fil-fruntieri fil-Kunsill Ewropew għar-Riċerka", "L-azzjonijiet Marie Sklodowska-Curie" u "It-tixrid tal-eċċellenza u t-twessigħ tal-parteċipazzjoni". L-ammont li jifdal li jirriżulta mill-użu addizzjonali tal-marġini kif imqabbel mal-proposta tal-Kummissjoni ser jerġa' jitqiegħed fil-linji baġitarji l-oħra ta' Orizzont 2020 fi proporzjon mat-tnaqqis propost mill-Kummissjoni. It-tqassim indikattiv huwa stabbilit fl-Anness I għar-Regolament dwar il-FEIS."
(1) Opinjoni tad-19 ta' Marzu 2015 (għadha mhiex ippubblikata fil-Ġurnal Uffiċjali).
(2) Opinjoni tas-16 ta' April 2015 (għadha mhiex ippubblikata fil-Ġurnal Uffiċjali).